פלי הנמר פלד, דצמבר 2016
**פלי-הנמר פלד** (נולד בשם **ישראל פלד** ב-26 ביולי 1947) הוא נשיא קבוצת המדיה והפקות האירועים "אנשים ומחשבים" ומייסדה, והוגה "שיטת הנמר" לאימון אישי לכישורי חיים עסקיים.

ביוגרפיה
--------

פלד הוא בוגר החוג לכלכלה באוניברסיטת תל אביב במסגרת העתודה האקדמית. לאחר לימודיו שירת בצה"ל ביחידת המחשב יענ"א המסונפת לממר"ם. עם סיום שירותו בצה"ל עבר לחברת יבמ ישראל וכיהן בתפקידי ניהול מכירות ושיווק כ-10 שנים.

את שם החיבה "פלי" המציאה אשתו דליה-אסיא פלד. לימים, עם פיתוח "תורת הנמר" ומסע ההרצאות שהוא עורך בארץ ובעולם, שינה את שמו הפרטי - גם במרשם האוכלוסין - לפלי הנמר פלד, והוא מוכר בשם "פלי הנמר".

פעילות
------

בשנת 1981 הקים את אנשים ומחשבים שלימים התפתחה לקבוצה העוסקת בתקשורת, הפקות ואירועים, אותה הוא מנהל יחד עם אשתו, דליה פלד. הקבוצה מונה עשרות עובדים ועיקר עיסוקה הוא בתחום המדיה, העיתונות, האירועים וההדרכה. לקבוצה מדיה העוסקת בתחומים מקצועיים ופונה למנהלי ומקצועני המחשוב וההיי-טק בישראל בשני ערוצים עיקריים: פורטל אנשים ומחשבים בנושאי מחשוב וטכנולוגיה, ניוזלטר יומי בשם "דיילי מיילי", ובעבר בעידן הפרינט הוציאה לאור גם את השבועון "Information Week".

בשנת 2004 הקים פלד את C3 - מועדון המנכ"לים והמנמ"רים של תעשיית הטכנולוגיה בישראל. במועדון חברים כמה מאות מנהלים מחברות וארגונים, הנפגשים כמה פעמים בשנה בישראל ומחוצה לה כדי להעשיר את ניסיונם ולהעמיק את הקשרים הבלתי אמצעיים. מועדונים נוספים הם: CSC למנהלי אבטחת מידע וסייבר, C6 למנהלי תשתיות, טכנולוגיה וחדשנות ופורום WIT Women In Tech. נכון ל-2021 "אנשים ומחשבים" יוזמת, מפיקה ומנהלת מעל 150 כנסים ואירועים בשנה.[דרוש מקור]

המוטו של פלי הנמר: "אם החיים הם ג'ונגל, היה נמר - כי זברה וג'ירפה גומרות בצלחת של מישהו אחר"

פלי הנמר הוא גם מייסד, מפתח ומנחה סדנת הנמרים לכישורי חיים: **איך להצליח לשלב את מה שאני עושה עם מה שאני אוהב**. לדבריו, "כשאתה ילד, העולם מחייך אליך וסוכרייה על מקל עושה לך את היום. אבל ככל שמתבגרים, לומדים לגלות שהעולם הוא ג'ונגל – ולא פשוט לשרוד בו, ליהנות  ממנו ולמצות אותו".

תורת הנמר, שפיתח פלי הנמר, איננה מבטלת את הקשיים בחיים. להיפך: היא מכירה בהם. יופיה טמון בכך שהיא מצביעה על הדרך לגדול מתוכם. שיטת הנמר מזכירה לכם להתעטף באנשים קרובים ואהובים, להפנים בטחון עצמי, להיות מקצועיים, לשמור על אופטימיות ומרץ ועוד.

הכל בעיני המתבונן: פלי הנמר מזכיר לכם למעשה כל הזמן לבחור: לבחור איך, עם מי ובאלו תנאים לחיות. רק לאחר שתבינו כי אף אחד לא כפה עליכם את התייחסותכם לחיים, אלא אתם בחרתם אותה – רק אז תדעו להשתחרר מהתלות באחרים או בכוחות גורל למיניהם, ותתחילו לחיות באמת, ללא חרטות וללא תסכול.

שיטת הנמר מיועדת לנמרים מכל הסוגים והמינים: לאיש העסקים הניצב בפני עסקה גדולה, כמו גם לאיש המשפחה המנסה להתקרב לילדיו, למנכ"לית שחותרת לגיבוש צוות העובדים, כמו גם לאשה המתאמצת לשפר את יחסיה עם בן זוגה. לגדולים ולקטנים, לשופעי הביטחון ולביישנים. לכולם יש בעיות, אולם לא כולם ניחונו באומץ להכיר בהן ולעמול על פתירתן.

שיטת הנמר היא דרך חיים, אשר כוללת מספר כללים וחוקים שאתם יכולים לאמץ לתוך שטף היומיום. באמצעות תורת הנמר תוכלו לשפר את הסיכויים לעמוד ביעדים שלכם, בכל תחום שלא יהיה.

פלד ייסד ופיתח את "תורת הנמר", פילוסופיה המקנה כלים מעשיים להתמודדות בחיים. פלד כתב שישה ספרים "הטאו של הנמר", "הרוב בסדר בשאר אני מטפל", "אני בוחר להיות נמר", "הנמר זה הסוד שלי", איך לבנות או להרוס את חייך במו ידיך" ו"נמרולוגיה" - בהם הוא מתאר ומסביר את שיטתו. פרט לשימוש במילים וביטויים מחיי הג'ונגל, פלד נוהג ללבוש פריטי לבוש מנומרים, משרדו מקושט בהתאם ויש לו אוסף של אלפי פריטים מנומרים. ברוח שיטתו תרם נמר שנקרא על שמו לספארי ברמת גן.כיום הנמר פלי מפוחלץ בתצוגה מרכזית במוזיאון הטבע על שם שטיינהראט באוניברסיטה ת"א.

מאז שיצר את תורת הנמר, מפיץ פלד את משנתו בשיטת "עדיף קצר וקולע מארוך ומייגע", בקורסים ובהרצאות בקרב עובדים רבים בהיי-טק ומרבה להופיע לפני נוער.

ספריו
-----

* "הטאו של הנמר", 2007
* "הרוב בסדר בשאר אני מטפל", 2009
* "אני בוחר להיות נמר", 2010
* "הנמר זה הסוד שלי", 2013
* "איך לבנות או להרוס את חייך במו ידיך"
* "נמרולוגיה"
* "תובנות של נמרים"

משפחה
-----

נשוי לדליה פלד ולהם בן ושתי בנות. הבת דנה נשואה לעורך "הארץ", אלוף בן.

קישורים חיצוניים
----------------

* תרומת הנמר(הקישור אינו פעיל) באתר הספארי
* ביבליוגרפיה הטאו של הנמר
* איתי יעקב, החיים הם ג'ונגל: האובססיה האופנתית של פלי הנמר, באתר Xnet‏, 2 בינואר 2014
* מידע על פלי הנמר פלד בקטלוג הספרייה הלאומית

הערות שוליים
------------

1. ↑  פלי הנמר מהספארי הלך לעולמו בגיל 17, "אנשים ומחשבים", 31 בינואר 2017
2. ↑  איך לבנות או להרוס את חייך במו ידיך - הספר המלא
3. ↑  פלי הנמר, ‏ספר חדש: "תובנות של נמרים", באתר "אנשים ומחשבים", 1 בינואר 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007290770105171
* VIAF: 299246767
* WorldCat (עם VIAF): 299246767

 |